b'\n_START_ARTICLE_\nDiena\n_START_PARAGRAPH_\nDiena (suom. P\xc3\xa4iv\xc3\xa4) oli latvialainen sanomalehti, joka lopetettiin 2009. Lehden omisti aiemmin ruotsalainen Bonnier, joka kuitenkin myi lehden ja sen sisarlehden Diena Bizness kes\xc3\xa4ll\xc3\xa4 2009 luxemburgilaiselle sijoitusyhti\xc3\xb6lle Nedela S. A.:lle, jonka taustalla oli tuntematon omistaja. Ostajaksi ilmoittautui vihdoin kuukausien kuluttua brittil\xc3\xa4inen Rowlandin miljon\xc3\xa4\xc3\xa4risuku, mutta ep\xc3\xa4ill\xc3\xa4\xc3\xa4n, ett\xc3\xa4 todellinen ostaja ei edelleenk\xc3\xa4\xc3\xa4n ole tiedossa._NEWLINE_Lehti perustettiin 1991 Latvian itsen\xc3\xa4istytty\xc3\xa4. Se oli Latvian ainoa l\xc3\xa4nsimaistyylinen kriittisesti kirjoittava sanomalehti. Sen linja oli liberaali ja suvaitseva. Lehti oli ainoa latvialainen sanomalehti, jolla oli kokop\xc3\xa4iv\xc3\xa4toiminen Brysselin kirjeenvaihtaja. Se kannatti Latvian j\xc3\xa4senyytt\xc3\xa4 Euroopan unionissa keinona vahvistaa Latvian itsen\xc3\xa4isyytt\xc3\xa4. Toukokuussa 2001 Diena ilmoitti, ett\xc3\xa4 se ei noudata seitsem\xc3\xa4n latvialaisen sanomalehden ja yhden radioaseman allekirjoittamaa hyv\xc3\xa4\xc3\xa4 lehtimiestapaa, vaan sill\xc3\xa4 on omansa. Omistajanvaihdoksen j\xc3\xa4lkeen toimittajia ryhdyttiin erottamaan ja osa erosi lokakuussa itse. Lehti oli ollut voitollinen perustamisestaan 23. lokakuuta 1990 l\xc3\xa4htien ja sen tilauskanta oli kasvussa, mutta se tuotti tappiota vuonna 2008, ja sen j\xc3\xa4lkeen Bonnier luopui siit\xc3\xa4. Lehden p\xc3\xa4\xc3\xa4toimittaja oli lakkautusvaiheessa Nellija Lo\xc4\x8dmele._NEWLINE_Lehden entinen toimituskunta on erottamisen j\xc3\xa4lkeen perustanut ilmaisen verkkolehden Cita Dienan.'